text:
Les vôs dai Furlans sparniçâts ator pal mont
Saturday, September 4, 2010
In tal trafic
5 comments:
- Giulia Di Lenarda said...
-
Chistu scrit a mi a fat rifleti su cemot che, par trop che i podin sei amas e par trope int che i cognosin, quan che i sin muars i sin besoi. Dopo la muart a cambiin tantes robes tra chei che a restin.
Jo i crot che, ta une situasion dal genar, l'uniche robe che i vares rivat a fa a l'ere che di metimi a vaì e disci une preghiere par che persone.
A è propite vere che spes e volenter no si rindin cont dala fortune che i vin a va la vite.
Bune serade e ti ringrasi par la visite.
Maman
Giulia
- September 4, 2010 at 12:55 PM
- DoneBete said...
-
Mandi Norman,
ti lei dopo tant timp e cheste storie di tristece a si coleghe a chel che à scrit une cjare persone, Nedda Gottardi, une mestre ca je la none di ducj i blogarins, difat e à 89 agns.
Ce che tu as scrit lu ai voltât par talian e lui ai metût tal so blog
http://neddagottardi.splinder.com/
post/23273372#comment
- September 11, 2010 at 2:02 AM
- Furlans de diaspore said...
-
Giulie,
Vere. Ma in tai doi moments decisivs de nestre vite, nassite e muart o vivin chestis esperienzis dibesoi.
Ma tantis voltis cun che si smentein che de int che vif ju lassin muri ancjemo' plui dibesoi.
- September 11, 2010 at 6:11 PM
- Furlans de diaspore said...
-
Donebete,
Grazie par ve' voltat le storie par talian e vele condividude.
Ce che mi ven iniment di plui al e' che a 9 agns o sin ancjemo' li e in vuere e che chist stat di vuere permanent al sta' deventant une robe normal come al lavor precari ( li' in Italie ) e i lavors in tai servizis a basse compensazion. ( chi in Americhe )
Mandi,
- September 11, 2010 at 6:18 PM
- frank spada said...
-
Vuere in bande, che tant la pas... dome une ilusion, primordial, di cuanc che cualchidun a l'à tacat a spulcjasi e subite dopo a rivalegià par stabilì di cui ca l'è il mont - cundut ca l'è vignut un puar omp a ripeti la lizion, picjat su une cros.
Dutcas o soi rivat chì, sior furlan de diaspore o del Maryland, passant di Done Bete, par complimentà chist blog, lis fotos very, very nice! e... o tornarai. Mandi e W il Friul!
- October 21, 2010 at 7:48 AM


c: text/html

text:
Martin Niemöller
Emil Gustav Friedrich Martin Niemöller (Lippstadt, ai 14 di zenâr dal 1892 – Wiesbaden, ai 6 di març dal 1984) al è stât teolic e pastôr luteran, e cuintri dal nazisim. Fi di un pastôr al à servît il sô paîs come uficiâl di marine tes nâfs sotomarinis te prime vuere. Maridât tal 1919 e deventât Pastôr luteran tal 1924. Atîf dal inprin cuintri il program arian dai naziscj ancje se no le veve cui ebreus.
Al fo cjapât e sierât tal 1937 de Gestapo, polizai politiche dai naziscj, par dret ordin di Hitler, inrabiât par une sô predicje. Al restà par vot agns prisonîr in plui cjamps di concentrament dai naziscj tant che chel di Dachau, fintremai a la liberazion. Al fo un vivarôs pacifist cuintri i armaments nucleârs e la vuere dal Vietnam. Tal 1961 al deventà president dal Consei Mondiâl des Glesiis (World Council of Churches)
Al è famôs pe poesie Prin vignerin... che tancj falant a crodin che e sedi stade scrite di Bertold Brecht. La poesie e marche il pericul de flaperie denant ai clârs butui di un regim totalitari.
La poesie[cambie | modifiche il codiç]
La sô poesie e je un grum famose, dut câs lis peraulis no son dal dut siguris, tant che a gambiin daûr la version, parcè tal inprin no jere une poesie ma ben une predicje pe Setemane Sante dal 1946.
Original Als die Nazis die Kommunisten holten, habe ich geschwiegen; ich war ja kein Kommunist.
Als sie die Sozialdemokraten einsperrten, habe ich geschwiegen; ich war ja kein Sozialdemokrat.
Als sie die Gewerkschafter holten, habe ich nicht protestiert; ich war ja kein Gewerkschafter.
Als sie die Juden holten, habe ich nicht protestiert; ich war ja kein Jude.
Als sie mich holten, gab es keinen mehr, der protestieren konnte.
Prin vignerin...[cambie | modifiche il codiç]
Prin vignerin pai comuniscj, e jo no ai dite nuie parcè no jeri comunist.
Daspò vignerin pai socialdemocratics, e jo no ai dite nuie parcè no jeri socialdemocratic.
Daspò vignerin pai sindacaliscj, e jo no ai dite nuie parcè no jeri sindacalist.
Daspò vignerin pai ebreus, e jo no ai dite nuie parcè che no jeri ebreu.
Po vignerin a cjolimi me. E nol jere restât plui nissun par podê dî alc.

robotstxt: allowed

filter: keep


text:
Cun
chest an al à tacât a jentrâ in vore inte Comunitât Autonome
Basche il secont plan gjenerâl dal euskara che al previôt gnovis
pussibilitâts par cui che al fevele par basc. Tra lis novitâts
previodudis si à ancje chê di sielzi l’euskara tant che lenghe di
riferiment par dutis lis comunicazions cul sisteme sanitari public.
Jenfri Avrîl e Setembar a son za 55 mil lis personis che a àn
sielzût cheste opzion, pe plui part (79%) inte provincie de Gipuzkoa
là che la lenghe e je plui fuarte. La pussibilitât di sielzi la
lenghe di riferiment no je però ancjemò cognossude di ducj e duncje
il guvier basc al à chê di inviâ dentri de fin dal an une campagne
di pueste par informâ su la novitât. Ancje i operadôrs sanitaris a
puedin comunicâ cuale che e je la lenghe che a àn miôr di doprâ:
fin cumò a son uns tresinte chei che a àn indicât l’euskara.
Font:
El Mundo,
28/10/15


text:
Cualchidun al savarà plui di me, ma cirint storiis su Sante Lussie o ai cjatât une leiende une vore biele e verosimile sul parcè che si puarte i regâi a Sante Lussie.
Alore, di vêr al è che a Verone, la glesie di Sante Agnese e je dediade ancje a Sante Lussie.
Vêr al devi jessi che tal XIII secul e jere stade une malatie dai voi che e svuarbave (pensi une infezione, nuie di maraveâsi) soredut i fruts.
A Verone, alore, il popul al à decidût di domandâi la gracie a Sante Lussie fasint fâ ai fruts une cjaminade discolçs e cence manteline...
Si, discolçs a Dicembar, o vês capît ben.
Al pâr che la malatie dai voi e fos passade (nuie si sa di trops che a son muarts di rafredôr e polmonite), ma dopo, clâr, la procession da frutins inglaçâts e je lade indevant.
Ma cemût convinciju che a vevin di lâ indevant discolçs?
Facil!
La Sante, cuant che a saressin tornâts a cjase, i varès fat cjatâ lis scarpis plenis di mangjative (ta chê volte, di bonbons plui tart) e alore si che si leve volintîr, inte atuâl sede dal Comun di Verone, palaç Barbieri. Cheste robe e motive ancje la usance, fintremai di cualchi desene di agns fa, che si metesin lis scarpis lustradis, par cjapâ i regâi di puare Lussie, a cjaval dal so mussut.
Il parcè dal mus, no lu sai, ma disin che a pensâ a une femine che e à di puartâ une vore di pês e a ven dal Paradîs, si stâ pôc a pensâ a la bestie che plui di dutis a covente par puartâ pês... il mus.
E alore, usgnot, Sante Lussie e rive ancje lâ di me. No sai ce che mi puartarà, chest an, purtrop, no à bêçs, e mi sa che mi tocjarà fâi un prestit jo, se ai voie di vê alc. Soi cuasi sigûr che mi vedi cjolt un pâr di mudantis dai cinês, di chês a doi euros, che mi fasin simpri une vore ridi.
Dopo o speri intai datars, e intes fisotis secjis, ancje se mi fasin simpri pedeâ.
Che po, magari, no savês che cu la scuse di Sante Lussie si oten dôs robis: si fâs lustrâ lis scarpis al frut, e podopo se nol va a durmî adore la Sante, se lu cjate sveât, lu svuarbe cu la cinise!
Ah, us saludi ancje cunte poesie di Pre Bepo Marchet, une vore anticonformiste :)
Sante Luzie benedete,
àò di dile propri sclete?
Jo i vorès dal to bon cûr
un plasej …devantdaûr!
Ce mi zovie mai la viste
su la tiere cussì triste?
Ce ào di fâ mo’ dai miej voj
quan’che il mont al è un imbròj?
Ce biel viodi chês maséris,
chest ledàn, chestis tristeris,
chestis tantis robarîs
par chel mostro di paîs !
Viodi musis rabeòsis,
onglis lungjs e cragnôsis,
balarìns e cjocheljs
ch’a blestemin sot lis stelis!
Ce biel gust viodi frutatis
sgherlis, sòcis, sfazzadatis;
o fantàz cussì dordei
ch’a no san cjatâ di miej!
Sante Luzie benedete,
ào di dîle propri sclete ?
No saréssial miej sèi vuarp
e pa l’anime e pal cuarp?
di Pre Bepo Marchet


text:
e vuê, par scomençâ, cul stadio gnûf, il cartelon pe partide cul Palermo al sarà fat dome di une peraule, che al sarès ce che a varessin di disi ducj a Pozzo e a ducj chei che a àn lavorât par fânus vê chest gnûf stadio, invezit di lamentâsi di dut - dal colôr des cjadreis al non - e magari cence nancje vê fat l'abonament...
domenica 30 agosto 2015
Il cartel par Udinese - Palermo
e vuê, par scomençâ, cul stadio gnûf, il cartelon pe partide cul Palermo al sarà fat dome di une peraule, che al sarès ce che a varessin di disi ducj a Pozzo e a ducj chei che a àn lavorât par fânus vê chest gnûf stadio, invezit di lamentâsi di dut - dal colôr des cjadreis al non - e magari cence nancje vê fat l'abonament...
Scrit di gelo stellato a lis 18:23 Etichetis: cartei da l'Udinese
Iscriviti a: Commenti sul post (Atom)


text:
Vichipedie:Aministradôrs
I Aministradôrs a son utents regjistrâts inte Vichipedie che 'nd àn particolârs dirits ("sysop rights"). Le politiche curinte de Vichipedie e je di dâ chest acès liberamentri a ducj chei che a son stâts contribuents de Vichipedie par un pôc e che a son utents cognossûts e fidâts de comunitât. Fevelant in gjenerâl, in pratiche al è un pôc pi dificil deventâ aministradôrs. Purpûr, diviers aministradôrs a son creâts ogni setemane.
"Chest a no dovares jessi une grande robe" come Jimbo Wales, fondâtor dap progjet Wikipedia, a 'nd à dit.
I aministradôrs no 'nd an une speciâl autoritât garantide, e a son compagns a ducj chei altris pes responsabilitâts editoriâls. Cualchi utent de Vichipedie e considere i tiermins "Sysop" e "Aministradôr" come sinonim di delators, che fasin dome il non dai utents che rindin ben e che samein personis siguris e simpatichis e che par chest ind' an vantaçs e funzions in plui. Purpûr si dovares capî che i aministradôrs no 'nd an un particolâr podè sui altris utents fûr che chel di meti in opere lis decisions cjapadis dai utents.
La comunitât e cjale ai aministradôrs par chei lavôrs essenziâls che e àn bisugne dal acès extra che i aministradôrs 'nd àn. Chestis personis a'nd àn di cjalâ lis discussion dai vôts pes eliminazions e mei in at lis decisions cjapadis, di tignî o eliminâ chescj articui, tignî ancje di voli i articui gnûfs o gambiâts par intervignî daurman in câs di vandalisims evidents, e ancje rispuindi ai utents che'nd àn bisugne di une man di cualchidun che vedi acès aministratîf. I utents si spietin che i aministradôrs a sedin membris esperts de comunitât, e par chest spes i utents che'nd àn bisugne di alc a ricoraran ai aministradôrs par conseis e informazions.
Tabele dai contignûts
- 1 Alore, cuale ise la cuestion?
- 2 Deventâ un aministradôr
- 3 Altris gjenars di acès
- 4 Abûs dai aministradôrs
- 5 Riclams e problemis
- 6 Leams esterns
Alore, cuale ise la cuestion?[modifiche il codiç]
Il software Wiki al à un dôs funzions impuartantis che a son protezudis. Di chestis funzions, i aministradôrs a àn acès aes seguintis.
Pagjinis protezudis[modifiche il codiç]
- Modificâ diretementri la Pagjine principâl, e lis altris pagjinis protezudis. Par informazions e aiût, cjale Vichipedie:Modificâ la pagjine principâl. Tu puedis dâ conseis sui cambiaments su Discussion:Main Page. La pagjine principâl e jere il bersai di une vore di vandalisims; par chest, o vin scugnût adotâ chest compromès par tignî libare la pagjine di benvignût de robis fastidiosis.
- Protezi e gjavâ la protezion a lis pagjinis. Lis pagjinis a son protezudis dome in circostancis raris - par informazions e aiût cjale Vichipedie:Politiche di protezion.
Eliminâ e ripristinâ[modifiche il codiç]
- Eliminâ lis pagjinis e il lôr storic. Par informazions e liniis guide, cjale Vichipedie:Politiche di eliminazion e (plui completementri) Vichipedie:Liniis guide pes eliminazion pai aministradôrs. Par sugjerî l'eliminazion di une pagjine (daspò vê let lis pagjinis su la politiche e lis liniis guide!), cjale Vichipedie:Vôts par l'eliminazion des pagjinis. Ogni tant, l'eliminazion e je une cuestion tecniche, par esempli cuant che si scugne eliminâ une pagjine di redirezion gambiant il non a un articul, o une pagjine cul storic dut a tocs e à di jessi eliminade e i tocuts tornâts a meti dongje. Ogni tant invezit, e je dome une cuestion di netâ fûr modifichis sbaliadis, cence un significât, o di gjavâ materiâl che al è stât copiât di un altri sît e che nol rispiete il copyright.
- Cjalâ e ripristinâ lis pagjinis eliminadis e il lôr storic. Cjale Vichipedie:Ripristinâ par informazions e liniis guide. Par votâ su le decision za cjapade di eliminâ une pagjine, cjale Vichipedie:Vôts par l'eliminazion des pagjinis
- Eliminâ par simpri une figure. Une volte che une figure e je stade eliminade, no si pues plui tornâ indaûr. Par informazions e aiût, cjale Vichipedie:Politiche par lis figuris.
Par sugjerî une figure di eliminâ (daspò vê let la politiche su lis figuris), cjale Vichipedie:Figuris di eliminâ. Se tu vuelis ripristinâ une figure eliminade, tu âs di vê une copie (se no no si pues ripristinâle), dopo cjale Vichipedie:Vôts par l'anulament de eliminazion. Note che no je une reson particolâr parcè che lis figuris no puedin jessi ripristinadis: chest al è dome il mût di vore dal software al dì di vuê.
Anulament des modifichis[modifiche il codiç]
- Anulament veloç de modifichis des pagjinis. Ducj i utents (jentrâts cul lôr sorenon o no) a puedin tornâ a une version precedente di une pagjine.
I aministradôrs àn un imprest plui automatic e veloç par anulâ lis modifichis fatis di utents anonims. Cjalant i contribûts di un utent, un leam al sarà cussì: [rollback] – al comparirà dongje aes modifichis che a son in alt tal storic des modifichis. Fracant su chest leam al fasarà tornâ la pagjine ae ultime modifiche che no je di chel utent, cun somari de modifiche (Tornât a puartâ X ae ultime version di Y) e la segnalarà come une piçule modifiche. Di pôc timp, i aministradôrs a puedin ancje tornâ imburît a une version precedente cuant che a cjalin lis diferencis.
Aplicazion de decisions dal Comitât di arbitri[modifiche il codiç]
I aministradôrs a'nd àn l'autoritât di meti in opare lis decisions dal Comitât di arbitri.
Cjale: Vichipedie:Richiestis di arbitri/Aplicazion di une decision
Platâ i vandalisims intai Ultins cambiaments[modifiche il codiç]
- Sysops puedin platâ i vandalisims dai Ultins cambiaments. Par fâlu, zonte &bot=1 a le de URL doprade par acedi ai contribûts di un utent. Par esempli,
http://fur.wikipedia.org/w/wiki.phtml?title=Special:Contributions&target=Michael&bot=1. Cuant che tu seguissis chescj leams inte liste dai contribûts, la modifiche origjinâl e l'anulament a saran platadis inte visualizazion predeterminade dai Ultins cambiaments (chest parcè che chestis modifichis a son segnadis come fatis di un "bot", e no implenâ i Ultins cambiaments cun chestis modifichis). Duncje a saran platadis se no si frache sul leam "bots" che al impueste la variabil hidebots=0. Lis modifichis no son platadis inte liste dai contribûts, tal storic de pagjine o te pagjine par tignî di voli un articul. Lis modifichis a restin inte base di dâts e no son gjavadis, ma no son pi mostradis intai Ultins Cambiaments. Cheste funzion e je par combati il vandalisim in grant stîl, e no dovarès jessi doprade par anulâ lis modifichis che semplicementri no ti plasin.
Meti e gjavâ blocs[modifiche il codiç]
- Blocâ recapits IP, ranges IP, e accounts dai utents par un timp determinât o par simpri.
- Gjavâ i blocs a recapits IP, ranges IP, e accounts dai utents.
- Cjale Vichipedie:Politiche di bloc par plui informazions su cuant un bloc al è apropriât e cuant no. Cjale Speciâl:Ipblocklist par i recapits e i nôns utents atualmentri blocâts.
Queries inte base di dâts[modifiche il codiç]
- Cuant che Speciâl:asksql al è atîf, i sysops a puedin eseguî queries di sole leture inte base di dâts. Cuant che nol è atîf, o se no tu sês un espert dal lengaç SQL, o no tu sês nancje un sysop,
tu puedis domandâ l'esecuzion di une query in Vichipedie:Richiestis di query SQL. Se i utents a vuelin queries che a puedin durâ pi di 30 seconts, dovaressin discjamâ la copie di backup e la base di dâts MySQL e daspò eseguî la query sul lôr ordenadôr. Vichipedie:Queries inte base di dâts racomande di no lançâ query che a cjaparessin plui di dîs seconts.
Design e traduzion dal aspiet grafic[modifiche il codiç]
- Dal 6 di Dicembar 2003, i sysops a puedin gambiâ il test de interface modificant lis pagjinis intal MediaWiki namespace.
Chest al comprent i tescj al inizi des pagjinis, par esempli "Special:Whatlinkshere" e la pagjine che un utent blocât a viodarà cuant che a provarà a modificâ une pagjine (MediaWiki:Blockedtext).
- Dal 3 di Zuin 2004, i sysops a puedin modificâ il stîl de interface cambiant CSS dal sfuei di stîl monobook in MediaWiki:Monobook.css.
Deventâ un aministradôr[modifiche il codiç]
Se tu vuelis vê un acès sysop zonte il to non a Vichipedie:Elezion aministradôrs seguint lis liniis guide presentadis ca parsore, e a scomençarà une votazion a cui puedin cjapâ part ducj i editôrs de Vichipedie che a decidarà se tu puedis deventâ un aministradôr
Al è racomandât che tu scrivis pe Vichipedie par un pôc prime di domandâ di deventâ un aministradôr, parcè che i altris utents a varan di imparâ a cognossiti prime di dâti il lôr vôt.
Stâ atent, par plasê! Se tu deventis un aministradôr, ti domandin di doprâ cun atenzion chestis funzions, specialmentri la pussibilitât di eliminâ lis pagjinis e il lôr storic, chê di eliminâ lis figuris (no si pues tornâ indaûr!), e la funzion par blocâ recapits IP. Tu puedis capî lis tôs gnovis abilitâts inte pagjine Vichipedie:Guide pai aministradôrs.
Altris gjenars di acès[modifiche il codiç]
Dongje ai aministradôrs a son une serie di altris gjenar di utents identificâts, che a son presentâts ca sot in ordin assendent rispiet al podè che a àn. (I aministradôrs, clarementri, a vegnin daspò dai utents jentrâts.)
Utents jentrâts[modifiche il codiç]
Utents cun un acès normâl, e ancje i visitadôrs che no son jentrâts cun tun non utent, a puedin fâ purpûr gran part de robis, includude le plui impuartante: modificâ i articui e dâ une man cui Compits di mantigniment de Vichipedie.
Ma dome i utents jentrâts cul lôr non a puedin cjamâ su files o gambiâ non a lis pagjinis; cjale Speciâl:Userlogin pe jentrade.
Burocrats[modifiche il codiç]
Utents cul stât di "burocrat" a puedin trasformâ altris utents in sysops (ma no gjavâ il stât di sysop). I burocrats a son creâts da altris burocrats sui progjets dulà che a esistin, o da stewards in chei che no'nd àn ancjemò nissun burocrat. I cambiament di sysop a son regjistrâts in Speciâl:Log/rights Vichipedie:Log dai burocrats. I cambiament di sysop da part dai stewards a son regijstrâts in Meta:Special:Log/rights ma i pôcs stewards che a dan ativementri dirits di sysop ai utents inte Vichipedie par inglês lu fasin doprant il lôr stât di burocrats locâi, cussì che cheste distinzion e je pitost academiche.
Stewards[modifiche il codiç]
Utents cul stât di "steward" a puedin gambiâ il gjenar di acès di ogni utent di cualsisei progjet di Vichipedie. Chest al inclût dâ e gjavâ acès sysop, e marcâ cierts utents come bots. Lis lôr azions a son regjistradis intal Meta:Bureaucrat log. La richieste di assistence a un steward a pues jessi fate su m:requests for permissions. In gjenar, chescj utents a no fasaran robis che a puedin jessi fatis dai burocrats locâi.
Svilupadôrs[modifiche il codiç]
Il nivel pi alt di acès tecnic (in pratiche al è un grup di nivei, ma la diference tra di lôr no son verementri visibilis pai utents) al è chel di "Svilupadôr", destinât a chei che a puedin fâ cambiaments diretementri al Software de Vichipediee ale base di dâts. Cheste int no fâs lis funzions aministrativis, fûr che controlâ i sock puppe e tornâ a assegnâ modifichis ai utents. Tu puedis contatâ chescj utents vie le mailing list Wikitech-L. Cjale m:Developer par une liste dai svilupadôrs e par altris informazions.
Abûs dai aministradôrs[modifiche il codiç]
Un aministradôr al pues jessi degradât se al abuse dal sô podê. Al moment, i aministradôrs a puedin jessi gjavâts o par decrêt di Jimbo Wales o par decision dal Comitât di arbitri. Chestis autoritâts a puedin ancje decretâ cjastiis pi piçui pai aministradôrs problematics, par esempli la restrizion dal ûs di ciertis funzions. L'abilitât tecniche di gjavâ il stât di aministradôr al reste ai stewards.
Riclams e problemis[modifiche il codiç]
Se tu crodis che un aministradôr al si sedi compuartât mâl o impropriementri cuintri di te o un altri utent, tu dovaressis esprimi lis tôs opinions diretementri al aministradôr responsabil. Prove a rivâ a une soluzion intun mût civîl e ordenât. Purpûr, se la cuestion no je stade risolte, tu puedis lâ indenant cun altri azions seguint la pagjine Vichipedie:Risolvi lis disputis.


text:
Alps
Lis Alps a son son la plui grande e impuartante cjadene monagnose d'Europe. A si estindin par 1.200 km tra Italie, France, Svuizare, Austrie, Liechtenstein, Gjermanie e Slovenie.
La cime plui altis des Alps e jè il Monte Bianco, che coi siei 4.810 m al è clamât ancje tet d'Europe; daûr di lui, par altece vegnin il Monte Rosa (4.634 m), il Dom (4.545 m), il Weisshorn (4.505 m) e il Cervino (4.476 m).
Lis Alps dal Friûl[cambie | modifiche il codiç]
Lis Alps a ocupin la part plui a tramontan dal Friûl: a bonât si cjatin lis e Alps e Prealps Cjargnelis, a jevât lis Alps e Prealps Juliis.


text:
LA PERAULE. Spagnolet
Si podaressial savê la origjin dal «spagnolet»?
Mandi e gracie, Vanda Fabro. Mail su Facebook
Spagnolet
Spagnoletta al è il non che si deve ai spagnolets in dute italie cuant che a son rivâts, su la fin dal Votcent: il non si riferìs ae Spagne tant che lûc di origjin dal prodot, ancje se nol è dit che al vignìs de Spagne. Dispès i prodots gnûfs a cjapin une denominazion che e rimande a une divignince esotiche (al baste pensâ al sorturc = sorc turc, che al ven de Americhe e no de Turchie, al sarasin, che nol à a ce fâ cui saracens e v.i.).
Il non spagnoletta si cjate in diviers autôrs talians de fin dal Votcent - prins dal Nûfcent e al è restât in plui varietâts talianis.
Tal furlan e je la difarence di gjenar rispiet al feminin talian, salacor par analogjie cun zigar che al è masculin (te stesse maniere par furlan si pues dî sigaret, invezit no si acete tant che tiermin just sigarete).
(Rispueste par cure di Sandri Carrozzo)
Mandait la vuestre curiositât a la nestre mail info@lapatriedalfriul.org o cuntun messaç a la nestre pagjine Facebook)


text:
Risuriment
Periode istoric, moviment di oms e ideis liberâls ch'al puartà a lis vueris per definitive liberazion da l'Italie de ocupazion foreste, massime di chee da l'Imperi d'Austrie prim e di chel d'Austrie-Ongjarie daspò e che al contibuì, in gran part, a la distruzion di chest ultim. La vuide dal Risuriment e fo puartade indevant di bande di une elit borghês, liberâl, massoniche e anticlericâl che pe planc planc e rivà a coinvolzi e a sveâ dut il popul talian. Dal 1948, al 1918 cul completament de unitât nazionâl e la formazion definitive dal Stât talian midiant lis Vueris di Indipendence.
Lis Vueris d'indipendence:
A chestis a van zontadis:
la Concuiste dal Sut-Italie par man da "i Mil" di Giuseppe Garibaldi
la Concuiste dal Centri-Italie
la Concuiste di Rome e dal Lazi


text:
15 dicembre 2007
Auguris in Vile
Chest an, cuant che mi è rivât l'invît, o ai viodût cun plasê che si son visâts ancje di fâ i auguris par furlan, dongje des tantis lenghis che a son stadis dopradis par scrivi il biliet.
Mi visi che l'an passât o vevi segnalât la mancjance e chest an a àn viodût di meti a puest. Sperìn che al sedi un piçul segnâl par miorâ un ategjament suntun argoment che nol è stât tratât ben dal nestri grup regjonâl in ocasion de discussion de gnove leç di tutele de lenghe furlane.
1 commento:
- ILfurlanist ha detto...
-
Tu sês invidât ae Eletrocjadenefurlane di Nadâl
- 17/12/07 18:39


text:
Schede mari
La schede mari (par inglês Motherboard) e je un component fondamentâl dai ordenadôrs di vuê.
La schede mari e je un circuit stampât componût di diviersis strâts: tai strâts a son posadis lis pistis di colegament jenfri i components; chi a vegnin saldâts uns circuits integrâts, çocui e conetôrs. I integrâts plui impuartants a son il grup di chips, che al aministre il scambi des informazions jenfri il processôr e i bus di espansion, la ROM, che e conten lis informazions necessariis par inviâ l'ordenadôr, il socket pal processôr e i conetôrs, che a permetin di montâ lis altris components dal PC.
Components[cambie | modifiche il codiç]
Di seguiti a son riportâts ducj i components di une schede mari par un ordenadôr domestic:
- Socket pal processôr: al serf a tacâ la CPU
- ROM: e conten il BIOS de schede mari, informazions di base par rivâ a fâ partî l'ordenadôr e cjariâ il sisteme operatîf.
- Puint nord: al lee il processôr ai controlôrs par la memorie RAM e cui bus principâi (PCI, PCI-Express, AGP).
- Puint sud: al è il secont component dal grup di chips e al è leât al puint nord; al controle lis puartis seriâls e paralelis, lis interfacis par la tastiere e la surie, la interface Ethernet e lis puartis USB.
- Batarie al liti: e serf a mantignî la date e l'orari ancje cuant che l'ordenadôr al è distudât.
- Sfese par la memorie RAM: a son i logaments par zontâ la memorie di sisteme, necessarie par il funzionament dal sisteme.
- Bus di espansion: a son logaments che servin a zontâ dispositîfs di divierse nature, come par esempli la schede video, schedis par acuisî video, ecc. Fin a pôc timp fa a jerin dopradis lis sfesis PCI e AGP, che però a son destinadis a jessi vie vie sostituidis da lis sfesis PCI-Express, plui sempliçs e veloçs.
- Interfacis standard: puartis seriâls (RS232), puartis PS/2 par la tastiere e la surie, puartis USB par altris dispositîfs.
- Interfacis par la gjestion di unitât di memorie di masse ATA, SATA e/o SCSI, e unitât disc (CD, DVD).


text:
Joibe ai 29 Avost, h 21:00
Un incjastri divertent di situazions leteraris e music‚ls, cjap‚t tal dret da la capacit‚t di† doi condutŰrs-atŰrs-letŰrs bravonons, al cree la suaze ide‚l par la nomine dai vincidŰrs da la cuarte edizion dal concors leterari In TrÍ riis par romanÁs in lenghe furlane. Une sfide di Guinness dai prim‚ts, che e vignarŗ compagnade da la innomenade Bandarote di Domenicali.
Elvio Scruzzi e Franco Marchetta, invecit, se le finissin di rebec‚si per vÍle simpri vinte, a varessin di riv‚ adore di lei alc da lis Cronichis di Saveri Sengar. Si trate di romanÁs, contis curtis, cetant curtis e leturis pardabon particol‚rs.
Martars ai 30 _ h 21.00
Serade di testemoneancis
Martars ai 30 _ h 22.30
Azion creative di interazion cul public
Cjantis e danzis (la vilote furlane)
Joibe ai 01 _ h 21.00
Concert
Sabide ai 03 _ h 21.00
Inaugurazion Mostre
Lunis ai 05 _ h 21.00
Conference-spetacul
Joibe ai 08 _ h 21.00
Documentari di†Stefano Sardo e degustazion
Domenie ai 11 _ h 21.00
Presentazion dal libri
Lunis ai 12 _ h 21.00
Tragjedie di Miklos Hubay
Dal teritori une rispueste a la crisi
Lunis ai 19 _ h 21.00
Incuintri cun Philippe Daverio
Martars ai 20 _ h 21.00
Laboratori music‚l
Joibe ai 22 _ h 21.00
Studi par un spetacul comic par furlan
Lunis ai 26 _ h 21.00
Conference par furlan
Joibe ai 29 _ h 21.00
Serade di spetacul e leteradure
Domenie ai 08 _ h 09.00
Gare artistiche
Martars ai 10 _ h 18.30
Presentazion libri e proiezion video
Ass. cultur‚l Colonos
v. Zuan di Udin, 8
33050 Vilecjasse di Lestize
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
Argjentine
La Republiche Argjentine (jutori·info) al è il secont stât plui grant de Americhe dal Sud e l'otâf dal mont. Al confine a soreli a mont cul Cile, a nord cun la Bolivie e il Paraguay, a nord est cun il Paraguay e il Brasîl, a soreli jevât cun l’Uruguay e cun l’ocean Atlantic. La Argjentine e je une republiche federâl fate di provinciis.
Tabele dai contignûts
Origjin dal non[cambie | modifiche il codiç]
Il non al ven de liendis che a si jerin pandudis fra i prins concuistadôrs de esistence di arint tal bacin dal Rio de la Plata. A dì il vêr di arint nol è che an sedi stât tant ma za 'int une mape veneziane dal 1536 si doprave il non Argjentine. Tal 1602 al fo publicât il poeme La Argentina di Martin del Barco Centenera. Il non al devente comun tal XVII secul.
Storie[cambie | modifiche il codiç]
I prins segns de presince umane in Patagonie a son di 11.000 agns p.d.C. Intal prin secul d.C la zone andine e à un ciert nivel di civilizazion. Tal 1480 l'imperi Incas al concuiste la regjon nord ovest de Argjentine. De culturis basadis su la patate dolce e sul yuca si cjatin intal Guaranì. Lis Pampas e la Patagonie a son abitadis di popolazions nomadis.
Tal 1502 Amerigo Vespucci al rive su lis sôs cuestis e tal 1516 Juan Diaz de Solis al esplore l’estuari dal Rio de la Plata. I spagnûi a costruissin dai fuarts e la citât di Buenos Aires. Tal 1776 la colonie e devente il vice ream dal Rio de la Plata cun dentri ancje la Bolivie, l’Uruguay e il Paraguay.
Tal 1806-1807 la colonie e resist a une invasion dai inglês. A nassin lis primis aspirazions a la indipendence e tal 1810 e ven nomenade une jonte al puest dal vice re. La indipendence e ven proclamade il 9 di Lui dal 1816 e il gnûf stât al cjape il non di Provinciis Unidis dal Rio de la Plata.
Tai agns seguitîfs a vegnin diviersis vueris: cul Brasîl tal 1827, cun la Bolivie tal 1838, cui Stâts Unîts, il Ream Unît e la France tal 1845 e dal 1865 al 1870 cun il Paraguay. A son ancje diviersis lotis internis fra cjentraliscj e federaliscj.
I prins decenis dal XX secul a vegnin comandâts dal partît radicâl di Hipolito Irigoyen. Tal 1930 al ven fat il colp di stât dal gjenerâl Uriburu e daspò a van al podè une schirie di president conservadôrs. Durant la seconde vuere mondiâl il pais al reste neutrâl fin al colp di stât militâr dal 1943 cuant che si allee cun l’asse. Tal 1945 al romp la aleance declarant vuere a Gjermanie e Gjapon.
Dal 1946 al 1955 al è president Juan Domingo Peron fin al colp di stât di Lonardi e Aramubu. Dopo i president Arturo Frondizi, Josè Maria Guido e Humerto Illia un gnûf colp di stât al ven fat tal 1966 da Juan Carlos Ongania.
Peron al torne al podè dal 1973 a la sô muart tal 1974 e dopo a comande la sô tierce femine Isabel Peron. Dal 1976 al 1982 e je une altre teribile ditature militâr che e finìs cun la disastrose invasion des isulis Falkland/Malvinas e la vuere cun il Ream Unît.
Tal 1983 e torne la democrazie cun lis presidenzis di Raul Alfonsin (1983-1989), di Carlos Menem (1989-1999) e di Fernando de la Rua(1999-2001). Tal finì dal secul a tache une dure crisi economiche argjentine che tal 2001 a puarte al congjelament dai bêçs depositâts in bancje, a la fan par tancj di lôr e a une grave instabilitât politiche. La situazion e miôre un poc cun la presidence di Nestor Kichner (2003).
Politiche[cambie | modifiche il codiç]
Il podè esecutîf al è dal president de republiche che al ven votât ogni 4 agns a sufragji universâl diret. Il podè legjislatîf al è dal Congrès Nazionâl ven a stâi dal Senât di 72 membris e la Cjamare dai deputâts di 257 membris.
Politiche foreste[cambie | modifiche il codiç]
La Argjentine e fâs part dal Sisteme economic latin-american, dal MERCOSUR, de Organizazion dai Stâts Americans, dal Grop di Rio e dal G15.
Division aministrative[cambie | modifiche il codiç]
La Argjentine e je dividude in 23 provinciis e i citât autonome (la capitâl federâl).
- Citât Autonome di Buenos Aires
- Buenos Aires (Provincie)
- Catamarca
- Chaco
- Chubut
- Córdoba
- Corrientes
- Entre Ríos
- Formosa
- Jujuy
- La Pampa
- La Rioja
- Mendoza
- Misiones
- Neuquén
- Río Negro
- Salta
- San Juan
- San Luis
- Santa Cruz
- Santa Fe
- Santiago del Estero
- Tierra del Fuego
- Tucumán
Gjeografie[cambie | modifiche il codiç]
Gjeografie fisiche[cambie | modifiche il codiç]
La Argjentine e va da lis Andis a soreli a mont a lis grandis planis dal est che a puartin al ocean Atlantic. A nord lis Andis a fasin un grant altplan (Puna de Atacama, 3400-4000 metris). Tes Andis mezanis la profonditât e jê minôr ma i monts a son plui alts (Aconcagua 6959 metris, Mercedario 6770 metris). A sud in Patagonie lis Andis a son plui bassis ma plenis di nêf e glaçârs. A est a son des andis si cjatin a nord il Chaco, un grant bassplan cuviert di praderîs, la Pampa, sconfinade stepe dulà che l’om al coltive cereai, e la regjon patagoniche a sud dal Rio Colorado fate di altplans che a van des Andis al ocean.
Idrografie[cambie | modifiche il codiç]
Il bacin dal Rio del Plata-Paranà al è il secont dal continent cun plui di 3 milions di chilometris cuadrâts. Al è formât dal Paranà e dal Uruguay che a rivin dal Brasîl e dai flums che passant par il Chaco a rivin intal Rio de la Plata. Impuartants a son ancje il Rio Colorado e i flums de Patagonie tant che il Rio Negro, il Chubut e il Deseao). Tes andis si cjatin diviers lâcs di tip alpin come il Nahuel, il Huapi, il Lâc Buenos Aires e il Lâc Viedma.
La clime[cambie | modifiche il codiç]
In Argjentine si à une clime continentâl moderade. Il paîs al è une vore lunc e al va dal 22° al 55° di latitudin. Par cui si passe de clime subtropicâl dal Chaco, cun estâts cjaldis e unviers clips, ae clime oceaniche frede de Patagonie. Tes Andis si à une clime montane une vore sute tal nord e ploiôs intal sud. Lis Andis a parin lis planis argjentinis dai aiars dal Pacific fûr che inte basse Patagonie La ploie a cale lant di est a ovest.
Gjeografie umane[cambie | modifiche il codiç]
In Argjentine a son scuasit dal dut sparidis lis antighis popolazions amerindis, cualchidune a je restade dome intal Chaco. Fuartone e je stade la imigrazion europeane ingoloside des grandis planis e dal arlevament des bestiis. Il gaucho al è il non dal tipic mandrian e al è il simbul dal paîs. Dal 1869 al 1936 si è passâts da 17,7 milions di abitants a 12 milions di lôr. Grandone e je la influence de imigrazion taliane e spagnule. Alt al è il numar di imigrâts dal Friûl a tacà dal XIX secul e che al è continuât fin ai agns ’50 dal XX secul.
Religjon[cambie | modifiche il codiç]
Scuasit il 70% de popolazion e je catoliche, une vore atîfs a son diviersis glesiis protestantis. La Argjentine e à ancje la plui grande comunitât ebraiche dal Sud Americhe (2%).


text:
Cividât e je une citât storiche Unesco, cu lis montagnis ator, li cal ven sù il soreli ducj i dîs. Bielisime par dutis ce cal è: te citât a son tancj momuments e palaçs dai Romans, Celtics e Longobarts di viodi; i monts ator si jevin svelts de planure, lant sù si viôt dut.
Il Mont di Joanis al è un dai pics miôr di che bandis ca. A son plui stradis par lâ sù e par lâ jù, plui e mancul svelts. Il çuc, alt dome 1167 m, al è une ponte parsore des culinis in bande, viodint cusì il panorame su la plane furlane e lis monts ator.
Il zîr Cividât - Mont di Joanis al tache te place li de vecje stazion dai trens. Subit si jes dal paîs tacant la rive sù su stradelis, bande lis monts. Passant a drete di un palaç storic si cjape la strade blancje. Si va sù pe creste dal montagne a Nord di Cividât, pendencis no altis a fasin lâ sù pe Val di Torean.
Dilunc la rive sù, ancje dentri tal bosc, si rive a viodi il pic dal Mont di Joanis, li che si à di rivâ. La stradele e à dispès claps ca ti fasin fâ fature lant sù.
Chist al vâl per i prins 8 km fin ae alteçe di 710 m, a li dal Mont di Noas, di che altre bande de valade. Si passe al asfalt.
Il toc su asfaltât al va indenant cun piçulis rivis sù e jù, alçantsi di pôcs metris in 5 km. Chist toc di strade al è sierât a lis machinis e al mene fin ae fin da la val.
A un cert pont si rive ae strade asfaltade di Masarolis a Tàmoris. Chiste e je vierte a lis machinis: la strade e je miôr e plui largje. A mene ancje sù alc di plui, soredut il toc prime dal Rifugjo Joanis. Rivâts ae creste dal mont si va indenant in plane, passant a chel altri versant e rivant ae ultine rive sù.
Tache alore la rive sù su strade blancje, dilunc fûr la creste da la mont. In font de stradele al è bon, cun cualchi agâr ognitant. A no tire sù masse. Lant sù si jes dal bosc rivant ai prâts li che si viodin ben i monts li ator. Si cjape alore a man drete cu 'nt une rampute ca fâs rivâ ae creste dal Joanis, 1090 m adalt.
Cun prâts dut ator il panorame si slargje, dal Mont Majôr ad Est, a lis culinis e la plane a Sud, l'arc des Juliis e Cjargnelis a Ovest. A Nord invezit dal Mont di Joanis al passe il zîr ConTOUR FVG te
tierce zornade, rivant a Subit.
A no si rive in cime ae mont, si pues lant sù pal troi a çampe di li ca tache la rive jù. Il zîr invezit al va jù a man drete, tacant la rive jù su la creste dal mont. Si passe par prâts e piçui boscs, rivant al Rifugjo Joanaz, li che si cjape l'asfalt par 100 m, li che si è passâts prime.
Restant de bande Ovest da la mont si cjape il troi T1; chist al cambie tal timp, a seconde di ce cal sucêt. Si passe ator dal Mont Kaludranca, prime sù un traviers, daspò in lizêre rive jù e tal ultin al mene jù. Il toc plui dificil dal zîr: il font in crets e scavât, ma che si fâs distès. Une rie di tornants a mene ae strade blancje, simpri di rive jù.
Si rive a une beorcje, lant indenant a man çampe. Doi tornants li che si côr e po un traviers prime in plane e daspò in lizêre rive sù. Chi si passe fûr a Est dal Mont di Noas - zîr ca invezit si cjate ta chiste pagjine: Torean - Mont di Joanis, rivant parsore dal paîs di Torean.
Tache di gnûf la rive jù, ca va jù ben e cul font de strade in ciment. Une file di tocs drets e voltis a ti puartin al asfaltât e al paîs di Montine.
Si cjol alore la strade ca mene, in un km in plane, a li che si veve tacât.
Il zîr al è lunc 33 km e cun 1050 m di rive sù. Ancje se la salide e je avonde, la pendence medie e je cujete, gjavant tantis piçulis rampis che son là. Te rive jù a no son tocs dûrs o periculôs: il zîr Cividât - Mont di Joanis al è il mûd sempliç dal zîr Torean - Mont di Joanis.
MTBFriuli al ringracie Giuliana e Alberto par sedi vigûts e pe compagnie.


text:
Jentrant pes trê puartis monumentâls, clamadis: Aquilee, Udin e Cividât, si rive te antighe place des armis. Cheste ultime di forme esagon perfete e contornade di elegants e impuartants palaçs, tra i cuai si cjate il Domo, che al custodiis oparis di notevul interès.
Al merete di viodi ancje il Museu Civic Storic, li si conservin lis armis, i cimelis e ducj i documents che ilustrin la storie di cheste citât fuartece, de sô nasite fin ae seconde vuere mondiâl. Le à costruide
Le tirarin su famôs architets dal timp, ancje se il progjet al è atribuît al Sorintendent Gjulio Savorgnan. Si trate di un model citadin unic tal so gjenar: a forme di stele simetriche cun nûf pontis, e cun tune place centrâl. Dotade di trê cerclis di fortificazions: doi a forin fats durant il domini venit, il tierç e je opare dai francês.
In seguît ae colade di Vignesie tal 1797, la place fuarte e passe sot il domini napoleonic, val a dì a Austrie, e cul plebissît dal 1866, e passà al Ream d’Italie.
Puarte Aquilee clamade “Maritime” e fo la prime a sei tirade su, tal 1598.
Puarte Cividât, costruide tal 1604; al interni de part superiôr, si cjate il Museu Storic Militâr.
Puarte Udin, erete tal 1604, sore la curnîs e à un leon di San Marc in piere. Al’interni de puarte si viôt ancjemò lis dôs ruedulis dal puint jevadôr, che si lis môf cuntun argagn.
Tal an 1960, il president de Republiche Taliane al decrete a Palmegnove Monument Nazionâl.
---


text:
Dai 2 di Otubar ai 7 di Dicembar dal 2010 lì de Biblioteche Statâl di Triest in Largo Papa Giovanni XXIII e je in vore la mostre, organizade dal Dipartiment di Storie e Culture de Antichitât dal Mont Contemporanei de Universitât dai Studis di Triest, cu la colaborazion de Sorintendince pai Bens Archeologjics dal Friûl-VJ, il Comun di Triest e la Biblioteche Statâl, su lis scuviertis fatis tal cjamp de archeologjie urbane a Triest par un viaç tes vicendis storichis, tes trasformazions architetonichis e urbanistichis des origjins de citât fint ai prins agns dal Nûfcent.
Oraris de mostre:
lunis – joibe: 9 -18,30
vinars – sabide: 9.30 – 13,30.
Jentrade libare - La sede de mostre e je acessibile a lis personis disabilis
Visitis vuidadis su prenotazion Tel. 0405582855, +393497130346


text:
E
Il E al è il sest segn dal alfabet furlan. Al è ancje il cuint segn dai alfabets etrusc e latin.
Tabele dai contignûts
Storie[cambie | modifiche il codiç]
Il simbul de letare al derive dal alfabet grec epsilon. In origjin, tal alfabet semitic al rapresentave un om tal at di preâ o invocâ, a sô volte derivât da un jeroglific egjizian. Il simbul semitic si pronunciave /h/ o /e/, a seconde se la peraule e jere semitiche o straniere. I grêcs a àn puartât te lôr lenghe chest simbul col non di epsilon, mantignint dome la pronuncie /e/.
Altris significâts dal E[cambie | modifiche il codiç]
Fisiche[cambie | modifiche il codiç]
- E al è il simbul de energjie, come ad esempli inte formule E=mc²
- E al è il simbul dal cjamp eletric
- e- al significhe eletron
- e+ al significhe positron
Matematiche[cambie | modifiche il codiç]
- e al indiche il numar di Nepero, usât come base pai logaritmis naturâi
- E al è usât come element disseparant tai numars in notazion sientifiche
Metrologjie[cambie | modifiche il codiç]
- E al è la abreviazion di exa, prefìs ch'al vul dî 1018
Musiche[cambie | modifiche il codiç]
- E al è la note musicâl mi pe notazion doprade tai pai di lenghe inglese o todescje
Traspuarts[cambie | modifiche il codiç]
- E al è la targhe automobilistiche internazionâl de Spagne


text:
Si tache vinars ai 7 cul incuintri intitulât: "Perchè affascina l'Egitto?" cun Cesare Feruglio Dal Dan, par capî il parcè che cheste antighe civiltât nus meravee cussì tant, midiant l'esam des sôs origjins, de sô art, de sô religjon e de sô lenghe.
Vinars ai 14 di Mai si tignarà une altre cunvigne cun par teme l'Egjit: "La donna nell'antico Egitto", simpri cun Dal Dan, sul rûl e la condizion de femine dilunc de storie egjizie.Po dopo vinars ai 21 cunvigne cun Diana Bitto "La misura del tempo presso i Romani".


text:
Chest al è l'ultin post par chest 2009 e a lu dopri par fâ une cjacarade far me e me su chest puar blog.
Il fat che al tiri flât a grops nol è un misteri.
Si lu viôt dal numar dal post che al è calât, ancje se planc planc, si no altri, o scrîf plui coretamentri.
Il merit e la colpe di dut e je la ostarie, che mi gjave scuasit dut il timp di blogarin furlan.
Nuie di mâl, intindinsi.
Dome che a mi displâs lassâ masse vueit chest puâr cîl glaçât, soredut cumò che a mi sarès facil distrigâmi a scrivi in marilenghe.
Ce fasio? Lu sierio? Lu tegnio viert?
Plui che altri al merete di restâ viert par che mi va ben di meti i cartei de Udinese.
Contis al è un pies che no met (che no vul dî che a no li scrivi eh) e poesis e haiku a podaressin ancje vignî, ma disin che pes poesiis o dopri ancje masse il me diari personâl. Di fat, se la naturalece tal cjacarâ le ai in marilenghe, la paronance lessicâl le ai par talian.
Nuie di mâl nancje chest, ancje par che la paronance lessicâl in marilenghe la stoi planc planc tirant fûr.
L'amôr par lis peraulis, di fat, lu ai simpri vût.
Tant al è vêr, che invezit di pensâ a inzornâ chest blog, o ai pensât a vierzi un altri (par afars che no us stoi a contâ) che al è destinât a murî, almancul che cualchidun nol vedi voie e cûr di cjapâlu in man.
(il blog al sarès pensât par un lavôr di fâ cui fruts di scuele, a dì il vêr). A ogni mût se a cualchidun i ven il mat di lâ indenant... ve chi, baste che mi domandi e i cêt il blog.
Ah sì, lu ai clamât la tane des peraulis... par salvâ lis peraulis furlanis in vie di estinzion. :)
Pal rest ce altri?
Nuie.
Un auguri di bon 2010 a ducj chei che par gust o par câs a passin par chi.
Mandi!


text:
Cul tiermin cjamp di concentrament di Auschwitz (Konzentrationslager Auschwitz) par solit si intint dut un insiemit di cjamps di concentrament e di stermini fats su vie pe seconde vuere mondiâl cuant che i todescs naziscj ocupant la Polonie dongje a la citât di Oświęcim (in todescAuschwitz) che si cjate a 60 chilometris a ovest di Cracovie.
Il complès di maçalizi di Auschwitz al à vût un grant pês te soluzion finâl de cuestion ebraiche, zîr di peraulis doprât dai todescs naziscj par clamâ il stermini dal popul ebraic e di chei altris alì sierâts dentri che àn vt un simil destin, zingars, politics, omosessuâi e v.i., vignint a jessi in curt a scomençâ dal 1940 il plui grant e eficient centri naziscj di stermini. Si calcole che fintremai ai 27 di Zenâr dal 1945, cuant che l'esercit rus al è jentrât vierzint lis puartis ai 7.000 sorevivûts, a sedin muarts 1.500.000 feminis, fruts e oms. Vuê ce che al reste, al è patrimoni de umanitât.


text:
Andis
Lis Andis a son il plui impuartant sisteme montagnôs de Americhe Meridionâl. A son logadis inte bande a bonât dal continent,e a si disvilupin par plui o mancul 7.200 km, vignint cussì a jessi il sisteme montagnôs plui lunc dal Mont. La sô largjece medie e je di 240 km, biel che invezit la sô altece medie e je di cirche 4.000 m.
Lis Andis a traviersin siet stâts de Americhe meridionâl: Argjentine, Bolivie, Cile, Colombie, Ecuador, Perù e Venezuela.
La cime plui alte des Andis e je la mont Aconcagua, che e tocje i 6.962 m.